ভারতের সংবিধানের অষ্টম তফসিল
ভারতের সংবিধানের অষ্টম তফসিল ভারতীয় প্রজাতন্ত্রের সরকারি ভাষাগুলোকে তালিকাভুক্ত করে। সংবিধান প্রণয়নের সময় তখন এই তালিকায় অন্তর্ভুক্তির অর্থ ছিল ভাষাটি সরকারি ভাষা কমিশনের প্রতিনিধিত্ব করতে পারবে, এবং সেই ভাষাটি সংঘের সরকারি ভাষা হিন্দি ও ইংরেজিকে সমৃদ্ধ করার অন্যতম ভিত্তিতে পরিণত হবে। পরবর্তীকালে এই তালিকাটি অতিরিক্ত তাৎপর্য অর্জন করেছে। বর্তমানে ভারত সরকার এই ভাষাগুলির উন্নয়নের জন্য ব্যবস্থা নিতে বাধ্য, যাতে তারা দ্রুত সমৃদ্ধ হয় এবং আধুনিক জ্ঞানের যোগাযোগের কার্যকর উপায়ে পরিণত হয়। এছাড়া, সরকারি সেবার জন্য আয়োজিত পরীক্ষায় অংশগ্রহণকারীরা প্রশ্নোত্তরের জন্য এদের মধ্যে যেকোনো ভাষা ব্যবহার করতে পারবে।